Twee verkeersbeamptes afgedank, nog drie vas oor ‘korrupsie’(Argieffoto net vir illustrasiedoeleindes: Twitter/Gauteng Traffic Police) Twee verkeersbeamptes is afgedank nadat hulle tydens ŉ tugverhoor op aanklagte van korrupsie skuldig bevind is, terwyl nog drie agter tralies is weens beweerde afpersing en korrupsie. Die Padverkeerbestuurskorporasie (RTMC) sê Mfanafuthi Gift Hleza, van die Msukaligwa-munisipaliteit op Ermelo in Mpumalanga, het ŉ beampte van die RTMC se teenkorrupsie-taakspan in Januarie 2020 voorgekeer omdat hy te vinnig gery het. Hleza het R200 geëis sodat die geheime agent nie ŉ boete opgelê word nie. Later dieselfde dag is die geheime agent weer voorgekeer, dié keer op die R17 deur Thembisile Octavia Yende, ŉ beampte verbonde aan die Ermelo-verkeersdepartement. Yende het omkoopgeld van R50 geëis sodat ŉ boete, vir versuim om die voorste nommerplaat op die voertuig te vertoon, nie aan die geheime agent opgelê word nie. In albei gevalle het hy die omkoopgeld betaal en is toegelaat om verder te ry. Ná ŉ uitgerekte dissiplinêre proses is albei beamptes skuldig bevind aan korrupsie en ontslaan. In ŉ afsonderlike voorval is drie beamptes verbonde aan die Tshwane-metropolisie vroeër vandeesmaand in hegtenis geneem op aanklag van korrupsie. Die twee mans en ŉ vrou was besig met patrolliediens, toe hulle ŉ motoris in Loislaan in Pretoria voorgekeer het. Terwyl hulle die voertuig geïnspekteer het, het die beamptes glo die bestuurder begin intimideer en aangevoer die voertuig mag nie op die pad wees nie, aangesien dit nie ŉ handelaarstempel het nie. Hulle het gedreig om die voertuig te skut, indien sy nie dadelik ŉ bedrag van R3 000 vir hulle gee nie. Die motoris het aangedui dat sy nie die geld het nie en ook nie kan bekostig om die voertuig te verloor nie. Sy is toegelaat om verder te ry. Kort daarna het sy toevallig die burgemeesterskomiteelid vir gemeenskapsveiligheid in Tshwane teëgekom en verduidelik wat pas gebeur het. Die twee het kontakbesonderhede uitgeruil sodat die saak verder gevoer kon word. Die motoris het later opgemerk dat ŉ metropolisievoertuig haar na haar huis toe gevolg het. Dieselfde twee beamptes wat haar vantevore voorgekeer het, het uitgeklim en ŉ selfoonnommer verskaf waar sy opnuut aangesê is om R3 000 deur ŉ e-beursie-betaling te doen. Volgens die RTMC het die vrou die geld oorbetaal en die burgemeesterskomiteelid daaroor ingelig. Dié het die voorval by die metro se standaarde-en-integriteitseenheid aangemeld en die beamptes is vir afpersing en korrupsie in hegtenis geneem. Die RTMC het opnuut ŉ beroep op motoriste gedoen om enige vermoede van wangedrag, omkopery, bedrog en korrupsie aan te meld.